Kasper Roug (S), 2023-05-04:
Tak for det, formand, og tak til forslagsstillerne for at rejse debatten om, hvordan vi skaber en bedre mulighed for at bo, arbejde og drive virksomhed i hele landet.
Det er centralt både for Socialdemokratiet og for mig som ordfører.
For Socialdemokratiet handler det jo om noget så grundlæggende som muligheder for alle, uanset hvor man bor i landet, og for mig, der bor på Lolland, er det selvfølgelig en konkret debat, som optager folk rigtig meget og også mig selv.
Jeg har stor sympati for forslaget.
Der er selvfølgelig behov for, at vi løbende kigger på muligheder for at få landet til at hænge bedre sammen, men der er heldigvis også sket noget på området i de seneste år.
Lige nu er vi jo i fuld gang med at implementere nogle af tiltagene fra den aftale om regulering af planloven, som skatteministeren også nævnte tidligere
Den blev indgået sidste år af et meget stort flertal i Folketinget, og den indeholder jo så bl.a. muligheden for at skabe udvikling i provinsbyer, i landdistrikter og på mindre øer.
Men vi vil selvfølgelig mere end det; det er klart, og i regeringsgrundlaget er der oplistet en række områder, som skal styrkes, så det bliver attraktivt at bosætte sig uden for de større byer.
Med hensyn til velfærd skal vi bl.a. styrke nærheden i forhold til sundhedsvæsenet med en bedre lægedækning, så alle har en læge tæt på.
Med hensyn til arbejdspladser vil vi skabe bedre vilkår for at drive virksomhed og skabe arbejdspladser i hele landet.
Vi skal snart i gang med at kigge på bl.a. et forsvarsforlig, hvor man jo skal finde penge, over 130 mia. kr., som også vil komme landdistrikterne til gavn, eftersom en stor del af forsvaret jo ligger ude i landdistrikterne.
Der er lavet en stor infrastrukturaftale, som er ved at blive indfaset, og bl.a. i mit eget lokalområde er der et område, hvor der er ved at blive udbygget med omfartsveje.
En god digital infrastruktur med en god dækning i hele landet er også prioriteret.
Og endelig er det selvfølgelig vigtigt, at vi har et stærkt kultur- og foreningsliv i hele landet med museer, der skal fortælle den lokale historie, og med teatre, scenekunst osv., som kan give gode oplevelser, idrætsforeninger, som skaber forpligtende fællesskaber osv.
Dette beslutningsforslag handler om at øge kørselsfradraget med 50 pct. for borgere, som er bosat i en såkaldt yderkommune og på visse øer.
Det støtter vi selvfølgelig op om, men jeg er ikke overbevist om, at den rigtige prioritering er at bruge mange penge på yderligere at øge det pågældende fradrag, og at det er privatøkonomiske overvejelser, der i dag får folk til at fravælge yderkommunerne til fordel for de større byer.
Måske vil vi i stedet i højere grad skulle investere i at skabe udvikling der, hvor folk nu engang bor.
Jeg tror i højere grad på, at fokus skal ligge på noget af det, som jeg nævnte før om arbejdspladser, velfærdstilbud, kulturtilbud og stærke lokale fællesskaber.
Derfor må jeg indrømme, at jeg er lidt ærgerlig over forslagsstillernes ønske om at finansiere forslaget med at skære ned med 1 mia. kr. på dansk kultur.
For netop når vi taler om sammenhængskraft i Danmark og et Danmark i balance, er den danske kultur jo noget af det, som binder os sammen som danskere på tværs af landet.
Kulturen spiller en vigtig rolle i forhold til at skabe lokale fællesskaber i mange landkommuner.
Socialdemokratiet kan derfor heller ikke støtte forslaget.
Jeg skal også hilse og sige, at Radikale Venstre heller ikke kan støtte forslaget.